
CONSILIUL LOCAL AL MUNICIPIULUI TIMIŞOARA                                        Aprobat,                                       

Direcţia  de Asistenţă Socială Comunitară                                                                   PRIMAR 

Nr. 1858/14.06.2010                                                                                   Dr. Ing.  Gheorghe Ciuhandu

R E F E R A T

privind  aprobarea  încheierii actului adiţional de prelungire cu un an   a Convenţiei - anexa la Hotărârea Consiliului Local al Municipiului Timişoara nr. 217 / 26.05.2009, încheiată între  Consiliul Local al Municipiului Timişoara şi Serviciul de Ajutor Maltez în România - filiala Timişoara

Serviciul de Ajutor Maltez în România - filiala Timişoara cu sediul în Municipiul Timişoara, str. C. Porumbescu nr. 32 este o organizaţie neguvernamentală care furnizează servicii sociale destinate persoanelor vârstnice şi anume: centru de zi, îngrijire la domiciliu, cantină socială şi cămin de bătrâni. 

Începând cu  anul 2008 o parte din serviciile furnizate de Serviciul de Ajutor Maltez în România - filiala Timişoara, şi anume, Centrul de zi– Clubul Seniorilor şi Serviciul de îngrijire la domiciliu, au fost finanţate de către Consiliului Local al Municipiului Timişoara, pentru o perioadă de un an. Din anul 2009, Serviciul de Ajutor Maltez în România - filiala Timişoara a solicitat şi obţinut susţinere financiară doar pentru serviciul de îngrijire la domiciliu, asigurându-se  plata  contravalorii salariilor  pentru 4(patru) persoane angajate pe posturi de infirmier, conform sistemului de stabilire a salariilor de bază în sectorul bugetar, în baza Hotărârii Consiliului Local nr. 217/26.05.2009.
Reprezentanţii Direcţiei de Asistenţă Socială Comunitară au realizat trimestrial activitatea de monitorizare şi evaluare a serviciului susţinut financiar, ca urmare a obligaţiilor părţilor stabilite în convenţia de parteneriat, anexă la hotărârea amintită.  Din analiza activităţilor desfăşurate în cadrul Serviciului de îngrijire la domiciliu s-a constatat că acest serviciu:  funcţionează cu respectarea standardelor generale de calitate în domeniul furnizării de servicii sociale; oferă servicii adaptate nevoilor persoanelor vârstnice ; este vizibil în comunitatea locală; dispune de personal specializat capabil să răspundă  problemelor beneficiarilor; iniţiază parteneriate cu alţi actori sociali locali; asigură accesul egal al persoanelor vârstnice  la serviciile sociale furnizate.  Serviciul de îngrijire la domiciliu este destinat persoanelor vârstnice, cu domiciliul în Municipiul Timişoara, care nu locuiesc cu aparţinătorii sau aparţinătorii nu sunt apţi pentru asigurarea sprijinului acestora. La domiciliul beneficiarilor sunt acordate  servicii  de bază (ajutor pentru igiena corporală, hrănire,îmbrăcare, deplasare interior, comunicare, etc), servicii de suport (ajutor pentru prepararea hranei sau livrarea acesteia, realizarea de cumpărături, activităţi de menaj, însoţirea în mijloacele de transport, companie, etc) precum şi servicii de asistenţă medicală primară prin aportul personalului medical voluntar.
Prin adresa nr. SC2010-012701/27.05.2010 , înregistrată la Primăria Municipiului Timişoara, Serviciul de Ajutor Maltez în România - filiala Timişoara  solicită Consiliului Local aprobarea prelungirii susţinerii financiare a serviciului social de tip îngrijire la domiciliu, pentru încă un an, fără nici o modificare faţă de susţinerea financiară din anul 2009, şi anume: plata salariilor şi a contribuţiilor aferente unui număr de 4 (patru)  persoane angajate,cu normă întreagă,  pe posturi de infirmier, în sumă de 44.093 lei, reprezentând cheltuielile estimate pentru 12 luni ( iunie 2010 – mai 2011).

În prezent, Serviciul de Ajutor Maltez în România - filiala Timişoara nu are posibilitatea să  susţină financiar întreaga  activitate de îngrijire la domiciliu  însă  dispune de resurse financiare proprii pentru asigurarea:  cheltuielilor legate de plata salariilor celorlalţi angajaţi implicaţi în furnizarea acestui serviciu ( un asistent social, un îngrijitor la domiciliu, un gestionar şi un contabil), precum şi a cheltuielilor legate de achiziţionarea produselor igienico-sanitare, obiectelor de uz casnic, îmbrăcăminte sau alte produse în funcţie de nevoile persoanelor vârstnice.
Precizăm că serviciile furnizate de Serviciul de Ajutor Maltez în România - filiala Timişoara prin Serviciul de îngrijire la domiciliu sunt acordate în  scopul prevenirii instituţionalizării persoanelor de vârsta a treia în cămine pentru persoane vârstnice, îmbunătăţirii calităţii vieţii acestora prin menţinerea în mediul familial cu înlăturarea sentimentului de singurătate si abandon. 
Luând în considerare cele menţionate, în temeiul art.33 şi art.40 din Legea nr. 47/2006 privind sistemul naţional de asistenţă socială,  în conformitate cu prevederile art.36 alin.2, lit.”d” şi  lit.”e”, alin. 6 lit.” a” pct.2 şi alin 7, lit. „a” din Legea  nr. 215/2001 privind administraţia publică locală,  

propunem:

1. Aprobarea încheierii actului adiţional de prelungire cu un an  a Convenţiei - anexa la Hotărârea Consiliului Local al Municipiului Timişoara 217/26.05.2009, încheiată între Consiliul Local al Municipiului Timişoara şi Serviciul de Ajutor Maltez în România - filiala Timişoara pentru susţinerea serviciului social de îngrijire la domiciliu la nivelul Municipiului Timişoara, conform anexei.

Depunem în copie:

· solicitarea Serviciului de Ajutor Maltez în România - filiala Timişoara nr. SC2010-012701/27.05.2010;
· Hotărârea Consiliului Local al Municipiului Timişoara 217/26.05.2009, privind aprobarea Convenţiei între Consiliul Local al Municipiului Timişoara şi Serviciul de Ajutor Maltez în România - filiala Timişoara pentru susţinerea serviciului social de îngrijire la domiciliu la nivelul Municipiului Timişoara.

